3725 Genadegawes moet verskil - Forum 2.0 - jimileroux30
3725 Genadegawes moet verskil
Posted by Jimi le Roux on April 26, 2018 at 9:14am in Padlangs oordenkings
Daar is 'n verskeidenheid van genadegawes, maar dit is dieselfde Gees wat dit gee; daar is 'n verskeidenheid van bedieninge, maar dit is dieselfde Here wat die opdrag gee; daar is 'n verskeidenheid van kragtige werkinge, maar dit is dieselfde God wat alles in almal tot stand bring. 1 Kor 12:4-6 NAV
Daar is 'n paar misverstande as dit oor die "genadegawes" (charismata) gaan. Een daarvan is dat sommige mense gawes het, maar ander nie. Die Bybel spel egter uit dat elkeen gawes het. Dis eweneens verkeerd dat sommige gawes belangriker is as ander, want die gawes is soos ledemate: elkeen is belangrik, want elkeen is nodig! Nog 'n misverstand is dat almal dieselfde gawes behoort te hê. Dis menslik dat ons na sommige gawes opkyk as meer spesiaal as ander, want sommiges trek inderdaad meer aandag. Gawes MOET egter verskil as ons sáám een liggaam uitmaak. Gawes kom altyd voor as 'n VERSKEIDENHEID, soos Paulus hier sê. "As die hele liggaam oog was, waar is die gehoor", vra hy ook. Jy mag dus nie dink jou bydrae is minder of meer werd as enige-iemand anders s'n nie. Almal kan nie profete of leiers wees, of vir genesing bid nie – iemand moet ook die tee bedien, die boeke doen en die geboue onderhou! Gawes MOET verskil, anders sal daar chaos wees.